  Анжелика Тихонова корреспондент Россилэн азьмуртэз Владимир Путин Удмуртилэн тӧроезлэсь ужъёссэ огдырлы быдэсъясе Александр Бречаловез юнматӥз. Со сярысь пуктэтэз Кремльлэн нимлыко сайтаз поттӥзы. «Удмурт Элькунлэн тӧроез интые быръем мурт ужоскетаз пырытозь Удмурт Элькунлэн тӧроезлэсь ужзэ огдырлы быдэсъясе юнматоно Бречалов Александр Владимировичез», — верамын ужкагазын. Пуктэт кинюртэм дырысен кужымаз пыре. Тодэ вайытом, Владимир Путин улосвыллэсь азьвыл кивалтӥсьсэ Александр Соловьёвез солы оскон быремен валче 4-тӥ оштолэзе ужъёсызлэсь палэнтӥз. Пуктэтэз Кремльлэн нимлыко сайтаз поттӥзы. Азьвылгес Удмуртилэсь азьвыл тӧрозэ ӝегатӥзы но Москвае келязы. Сое Росси Федерацилэн Уголовной Кодексысьтыз 290-тӥ ёзэтлэн 6-тӥ люкетэзъя («Получение взятки должностным лицом, занимающим государственную должность Российской Федерации, в особо крупном размере») янгыше уськытэмын. ВАТСАН Александр Владимирович Бречалов вордӥськиз 1973-тӥ арын 18-тӥ шуркынмонэ Адыгея автономной улосвылысь Тлюстенхабль каргуртын.  1994-тӥ арын Краснодарысь армилэн генералэз Сергей Матвеевич Штеменко нимо вылӥ ожгар училищеез (ожгар институт) горд дипломен йылпумъяз.   1999-тӥ арын Москваысь Олег Емельянович Кутафин нимо кун юридик академиез йылпумъяз.  1994–1996-тӥ аръёсы — Чкаловской гарнизонысь режимъя ёзэсэныз кивалтӥсьлэн воштӥсез (нимысьтыз ужъёсъя авиационной дивизия).  1996–1999-тӥ аръёсы — «ТВ-6 Москва» акционер огазеяськонын юрисконсульт.  1999–2000-тӥ аръёсы — «Альфа-Банк» акционер огазеяськонын юрисконсульт.  2001–2002-тӥ аръёсы — «Юниаструм Банк» (ООО) коммерци банклэн юридик ёзэтэн кивалтӥсез.   2002–2003-тӥ аръёсы — «Юниаструм Банк» (ООО) коммерци банклэн юридик департаментэзлэн кивалтӥсез.  2003–2006-тӥ аръёсы — «Юниаструм Консалтинг» огазеяськонлэн кивалтӥсез.  2006–2013-тӥ аръёсы — «ВБО Консалт» огазеяськонлэн президентэз.  2007–2014-тӥ аръёсы — «Юниаструм Банк» (ООО) коммерци банклэн Кивалтӥсёсызлэн кенешсылэн ёзчиез.   2012–2014-тӥ аръёсы — пичи но шор ужбергатонъя «Опора России» Росси мер огазеяськонлэн президентэз.  2014-тӥ арын — пичи но шор ужбергатонъя «Опора России» Росси мер огазеяськонлэн нырысетӥ вице-президентэз.   Мер удысын ужамез:  2009-тӥ арысен — пичи но шор ужбергатонлы юрттэт сётон амалъёс сярысь ивортодэт вӧлмытӥсь но ужбергатӥсьёс понна «Бизнес-Успех» Росси конкурс ортчытӥсь «Опора кредит» медиа-холдинглэн учредителез.   2013-тӥ арысен — Росси калык фронтлэн шор штабезлэн ёзчиез.  2013-тӥ арысен — Росси калык фронтлэн шор штабезлэн одӥгез тӧроез.  2014-тӥ арысен — Калыклэсь мылкыдъёссэ тодон-эскеронъя Росси центрлэн (ВЦИОМ) кивалтӥсьёсызлэн кенешезлэн ёзчиез.  2014-тӥ арысен — Росси Федерациысь Мер палаталэн секретарез.  2015-тӥ арысен — коррупцилы пумитъяськонъя Росси Федерацилэн Азьмуртэз бордын ужась кенешлэн ёзчиез.   2016-тӥ арысен — азинскон стратегияя но валтӥсь ӵектосъёсъя Росси Федерацилэн Азьмуртэз бордын ужась кенешлэн ёзчиез.  2017-тӥ арысен — Россиысь Триатлонъя федерацилэн (ФТР) попечительской кенешезлэн тӧроез. Тегъёс: Политика ВладимирПутин Москва Удмуртия Россия интыужеюнматон АлександрБречалов  